Kim Edberg Andersen (DD), 2025-04-22:
Tak for det, formand.
I Danmarksdemokraterne synes vi faktisk rigtig meget, at det her er et rigtig godt forslag.
Det er faktisk rigtig fornuftigt, lige indtil vi kommer til, hvem der skal betale, og hvordan vi fordeler regningen, for det er ikke i orden.
Det kan gøres meget bedre, det burde man gøre meget bedre.
For virkeligheden er jo med det her lovforslag, at hvis vi bor i et dobbelthus, enlige Kim i den ene side og en mor med fire teenagedøtre i den anden side, så skal den ene halvdel af huset betale det firedobbelte.
Jeg har to søstre.
Det drejser sig om det tidobbelte, der skal betales i vand, i forhold til ham, der bor i den anden side, og det er for egentlig at beskytte den samme værdi.
Det er ikke i orden.
Det er vildt, at det kommer fra Socialdemokratiet, for det er jo ikke ret solidarisk, det er ikke ret ordentligt for de mennesker, der har mindst.
Derfor kommer vi ikke til at stemme for.
Det her er noget makværk, det kunne have været gjort bedre.
Jeg kan huske, at statsministeren på et tidspunkt stod heroppe og sagde: Hakket oksekød skal ikke være dyrere.
Når hun så gjorde vandet dyrere, tænkte jeg som nordjyde, at det da var godt, hvis ikke det var, fordi CO 2 -afgiften også havde gjort fløden dyrere.
Uanset hvordan jeg kommer til at lave millionbørn hjemme ved mig, skal det bare være dyrere, når man er socialdemokrat, især for de mennesker, der har mindst.
Det her er et supergodt forslag, det giver rigtig god mening, lige indtil man tog tænkehatten på og sagde, at danskerne jo skal betale efter det, de får beskyttet.
Hvis du har en vognmandsforretning og bruger 100 m³ vand, får du en lillebitte regning.
Du kan have en kæmpe lagerhal, og har du et slagteri på den anden side eller en marmeladefabrik, der bruger 25.000 m³ vand, bliver det dyrt igen.
Det giver ingen mening at sige, at vi vil beskytte grundvandet ved at sige, at grundvand og regnvand er det samme, grundvand og drikkevand er det samme.
Det er en diskussion, vi kommer til at have gang på gang herinde, for det er ikke det samme.
Noget vand kommer fra havet, noget kommer fra oven, noget kommer fra neden.
Det har ikke noget med drikkevand at gøre, det har ikke noget med spildevand at gøre.
Faktisk er der en anden problematik, som vi nok skal kigge ind i.
Ministeren får den jo helt sikkert på bordet.
I masser af år har vi ude i teknik- og miljøforvaltningerne ude i kommunerne skullet kloakere.
En masse år har vi fået at vide, at overfladevand skal kloakeres ud oven på græsplænen.
Nu forpligter vi spildevandsselskaberne i at grave op endnu en gang, lægge en regnvandsledning ud, hvis der er en samfundsværdi, man skal dække.
For selv om jeg ikke har været ude på arbejdsmarkedet så længe, har jeg alligevel været i en entreprenørforretning, der var specialiseret i kloakker, i mange år, og så vidt jeg husker, er drænvand ikke spildevand.
Hvor skal de så gøre af det?
Jeg faldt også over vores økonomi.
Vi kan ikke finde ud af, hvor meget det her kommer til at koste, men vi kan godt sige, at det bliver skide godt for miljøet.
Det kan vi godt beregne.
Jeg synes da også, det er sympatisk, at man kan det.
Jeg kunne godt se, at spildevandsselskaberne kommer til at spare, når vi kommer ud i rensningsanlægget.
Det vil sige, at det her åbenbart er et forslag, der skal dræne, sådan at alle de utætte kloakker ikke får alt det her drænvand ind, og så slipper vi det ud i den anden ende.
Jeg synes, at vi skal gentænke det her, for Danmarksdemokraterne synes, det er et godt forslag.
En masse af de ting, der er her, er vigtige ting.
Grunden til, at vi kommer til at stemme nej den her gang, er simpelt hen, at det ikke er i orden, at nogle skal betale mere end andre, fordi de har teenagebørn.
Børn er en værdi i sig selv, det er jeg klar over, men det skal man vel ikke beskattes af.
Det er helt nyt selv for Socialdemokraterne.
En ting er sikkert, det er ikke i orden, det er ikke fair, det kan gøres bedre.
Så på med tænkehatten, find en løsning, hvor alle betaler for den værdi, de får dækket, og så kan det være, Danmarksdemokraterne kommer til at stemme for det.